BEGRUNDELSE

1.FORSLAGETS GENSTAND

Dette forslag vedrører en afgørelse om fastlæggelse af den holdning, der skal indtages på Unionens vegne i Energifællesskabets ministerråd om indarbejdelse af EU's forordning om gasoplagring i energifællesskabsretten.

I betragtning af gaslagrenes betydning for gasforsyningssikkerheden og på baggrund af Ruslands invasion af Ukraine foreslog Kommissionen i marts 2022 en hasteforordning om gasoplagring for at sikre, at EU er forberedt på risikoen for en afbrydelse af gasforsyningerne til vinter. Europa-Parlamentets og Rådets forordning (EU) 2022/1032 af 29. juni 2022 om ændring af forordning (EU) 2017/1938 og (EF) nr. 715/2009 for så vidt angår gasoplagring blev vedtaget på EU-plan af Parlamentet og Rådet ved en fremskyndet procedure og trådte i kraft den 30. juni.

Ifølge forordningen bør denne hurtigst muligt indarbejdes som en del af den gældende energifællesskabsret. Inden for rammerne af energifællesskabstraktaten har Europa-Kommissionen eneret til at fremsætte et sådant forslag til Energifællesskabets ministerråds afgørelse. På det uformelle møde i Energifællesskabets ministerråd den 8. juli gav de kontraherende parters ministre udtryk for deres støtte til, at EU's forordning om gasoplagring hurtigst muligt vedtages i Energifællesskabet. I betragtning af sagens hastende karakter vil denne afgørelse blive vedtaget af ministerrådet ved en skriftlig procedure.

EU's holdning med hensyn til Kommissionens forslag om at indarbejde forordningen skal fastlægges ved en rådsafgørelse efter artikel 218, stk. 9, i TEUF.

2.Den holdning, der skal indtages på Unionens vegne

Den Europæiske Union og verden står over for en energikrise. Rusland er en af verdens største energileverandører, og landets invasion af Ukraine, det vigtigste transitland for gas til Europa, har forstyrret de allerede pressede globale energimarkeder, skabt risici for forsyningssikkerheden og fået priserne til at stige til historiske højder.

Ruslands uprovokerede og uberettigede militære aggression mod Ukraine har blotlagt den risiko, der er forbundet med en stor afhængighed af importerede fossile brændstoffer. EU er nødt til at handle både for at sikre sin egen modstandsdygtighed og for at støtte de lande, der er mest sårbare over for krisen.

For at sikre energiforsyningen har Den Europæiske Union i de seneste måneder vedtaget en hasteforordning om gasoplagring, som hurtigst muligt bør indarbejdes som en del af den gældende energifællesskabsret.

Den holdning, der skal indtages på Unionens vegne i ministerrådet, bør være at godkende forslaget til afgørelse.

3.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET

3.1.Proceduremæssigt retsgrundlag

3.1.1.Principper

I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".

Den påtænkte retsakt supplerer eller ændrer ikke den institutionelle ramme for aftalen. Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.

3.2.Materielt retsgrundlag

3.2.1.Principper

Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.